作者：史达祖
词牌/韵律：南浦

paragraphs: 玉树晓飞香，待倩它、和愁点破妆镜。
轻嫩一天春，平白地、都护雨昏烟暝。
幽花露湿，定应独把阑干凭。
谢屐未蜡，安排共文鹓，重游芳径。
年来梦里扬州，怕事随歌残，情趁云冷。
娇眄隔东风，无人会、莺燕暗中心性。
深盟纵约，尽同晴雨全无定。
海棠梦在，相思过西园，秋千红影。